મહદંશે પતિને કુટુંબ-પત્ની બાળકો છોડવાં નથી. છતાં બીજી નારી પ્રત્યેનો એનો પ્રેમ એને વિવશ બનાવે છે. એની રીતે એ પણ છિન્નભિન્ન છે. જાણે-અજાણે જૂઠનો આશ્રય લઈ પોતાના જ ચક્રમાં ફસાતો જાય છે. બે દુનિયામાં રહેવાનો એનો પ્રયત્ન એને થકવી નાખે છે. માત્ર ‘માસૂમ’માં પતિને આ પ્રશ્ન નથી, પરંતુ પોતાના જ પુત્રના લોહીથી એ આકર્ષાયો છે. એક નૈતિક જવાબદારી એને રહેંસે છે. લગ્નેતર છતાં આખરે તો પોતાનો પુત્ર- પોતાનું જ લોહી છે. બીજી સ્ત્રીની હયાતી તો હવે છે જ નહીં, છતાં આ પુત્ર એના ઘરમાં સમાઈ શકે ખરો ?